b'\n_START_ARTICLE_\nKarel Ker\xc5\xa1evan\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini malega posestnika. V rojstnem kraju je obiskoval slovensko osnovno \xc5\xa1olo, a je moral sredi 6. razreda, ko so o\xc4\x8deta mobilizirali kon\xc4\x8dati \xc5\xa1olanje. Leta 1926 je kon\xc4\x8dal knjigovodski te\xc4\x8daj. Do pomladi 1929, ko je v Ljubljani vstopil k lazaristom, je pomagal doma pri obdelovanju zemlje. Kot redovni brat je bil name\xc5\xa1\xc4\x8den v novi Misijonski tiskarni lazaristov v Grobljah pri Dom\xc5\xbealah. Tam je ostal do kapitulacije Kraljevine Jugoslavije aprila 1941. Kot italijanski dr\xc5\xbeavljan je bil poslan v torinsko redovno provinco lazaristov, 1946 pa v Rim in decembra istega leta v Belgijo ter od tam v misijone v Belgijski Kongo (sedaj Demokrati\xc4\x8dna republika Kongo). V misijonih se je uveljavil kot mehanik. Sodeloval pa je tudi pri elektri\xc4\x8dnih instalacijah v \xc5\xa1tevilnih misijonarskih objektih. V misijonih je delal 23 let, do 1970, ko se je zaradi bolezni moral vrniti v Evropo, najprej v Belgijo, nato pa v Italijo. Okoli leta 1925 je nekaj \xc4\x8dasa dopisoval v tr\xc5\xbea\xc5\xa1ki \xc4\x8dasopis Edinost. V \xc4\x8dasu misijonskih let in tudi po vrnitvi v Evropo pa je objavljal \xc4\x8dlanke v listu Katoli\xc5\xa1ki misijon.'